Ráðlegt að hyggja í tíma að lífeyrisréttindum Grein eftir Eyrúnu Einarsdóttur , áhættustjóra Birtu lífeyrissjóðs , sem birtist í Fréttablaðinu á Gamlársdag 2019 . Ráðlegt að hyggja í tíma að lífeyrisréttindum Gjarnan er fullt út úr dyrum þegar lífeyrissjóðir boða til kynningarfunda með sjóðfélögum sem nálgast lögboðinn eftirlaunaaldur eða hyggjast hætta fyrr að vinna . Þegar þarna er komið sögu á æviskeiðinu er vissulega eðlilegt að menn hafi sérstakan áhuga á réttindum sínum í lífeyrissjóðum , á útgreiðslu séreignarsparnaðar eða öðru því sem heyrir til fjármála og afkomu á efri árum . Jafnframt er algengt að einmitt þarna vakni menn upp við að betur hefðu þeir sýnt lífeyrismálum sínum meiri áhuga mun fyrr á ævinni og haft þá svigrúm til ráðstafana sem betur hefðu verið gerðar þá . Slíkt svigrúm er sjaldnast fyrir hendi um sextugt , hvað þá síðar . Lífeyrisréttindi eru verðmætasta eign okkar og skipta meira máli en íbúðir , bílar eða sumarhús ! Þess vegna er rík ástæða til að fólk bíði ekki með það fram undir lok starfsferils síns eða lengur að kynna sér lífeyrisréttindin sín . Góð byrjun er að fara inn á Lífeyrisgáttina , til að fá yfirlit allra réttinda sem viðkomandi hefur unnið sér inn í samtryggingarsjóðum um dagana . Viðbúið er að sami sjóðfélagi hafi greitt í fleiri en einn sjóð , jafnvel í marga sjóði frá upphafi . Sjálf veit ég til að mynda um fólk sem ráðstafaði meirihluta skylduiðgjalds síns í lífeyrissjóð í sparnaðarleið sem það fær ekki greitt úr fyrr en um áttrætt . Þá jafngildir skattfrjáls séreignarsparnaður til húsnæðiskaupa verulegum kjarabótum yngri kynslóða á atvinnu - og fasteignamarkaði . Um margar sparnaðarleiðir er að velja hjá lífeyrissjóðum . Greiður aðgangur er að upplýsingum um leiðirnar og samsetningu þeirra og um samanburð á ávöxtun séreignarleiða . Þetta er að finna á Lífeyrismál.is , vef Landssamtaka lífeyrissjóða . Kjarni máls er að fólk kanni vel rétt sinn til lífeyris og taki lífeyrissjóðsmál sín alvarlega sem fyrst á starfsævinni . Góðra gjalda vert er að sinna vel viðhaldi fasteigna sinna , bíla og sumarhúsa en mikilvægara að sýna fyrirhyggju gagnvart eftirlaunum og tryggingum sem varða afkomu á efri árum , heilsu og líf .